**LEES: MARKUS 8:27-33**

**“Wie, sê julle, is Ek?”**

**1. Oor naam kry en naam gee**

Wie van u wat vanoggend hier is het u eie naam gekies? Ek kan nie dink dat daar regtig iemand kan wees nie. Mens kies mos nie jou eie naam nie. Jou naam word vir jou gegee wanneer jy gebore word, gewoonlik deur jou ouers. En dan sê die naam wat ‘n mens se ouers aan jou gee nogal soms iets van *húlle* verwagtings vir jou of van *húlle* ervarings rondom jou geboorte. ‘n Mense se naam sê dus gewoonlik nie iets oor wie jý regtig is nie, dit sê meer oor wie die mense is wat vir jou die naam gegee het, of oor wat hulle op daardie stadium ervaar het. Vir baie mense is identiteit baie belangrik. Hulle wil hê dat daar ‘n fokus op stabiliteit moet wees. Daarom gee hulle vir hulle kinders familiename, sodat ‘n naam en van kan voortgaan deur die geslagte. Ander is weer meer bewus van die heersende mode. Daarom gee hulle vir hulle kind die naam van ‘n filmster, of ‘n naam wat vir hulle mooi of eksoties klink.

Later in ‘n mens se lewe kan jy ‘n bynaam of ‘n noemnaam kry wat meer die gevolg is van jou eie optrede. Dink aan die eertydse Britse Eerste Minister, Margaret Thatcher wat die Ystervrou genoem is. Of dink aan Ernie Els wat mos as The Big Easy bekend staan. Maar dan nog, gaan dit eintlik meer oor wat die ander mense in jou raaksien, as oor wat jy self dink. Jou bynaam gaan gewoonlik meer oor die ander mense se ervaring van jou as oor wat regtig in jou eie binneste aangaan.

**2. Jesus vra die dissipels oor sy naam**

Die name wat ons vir mense gee sê meer oor ons as oor hulle. Of dit sê ten minste net soveel oor onsself as wat dit iets sê van die mense wie se name dit is. Wat ons by Jesus se naam bring, en die name waarmee ons Hóm noem. “Wie, sê die mense is Ek,” vra Jesus vir sy dissipels. Hulle antwoord hom: “Party sê Johannes die Doper, party sê Elia, party een van die profete...” Dit is duidelik dat daar allerhande idees oor Jesus was, en al lees ons dit nie in hierdie gedeelte nie, weet ons ook dat baie van die idees glad nie vleiend was nie. Jesus is ook as ‘n praatjiesmaker, ‘n oproermaker en ‘n bedrieër uitgekryt. En dis vandag ook nog so, nie waar nie. Daar is baie, wyd uiteenlopende opinies oor Jesus.

Maar Jesus self is nie tevrede met hierdie stand van sake nie. Hy wil hê dat ons dieper moet gaan as om bloot die name wat ander vir Hom gee te herhaal. Dan het jy hom nog nie regtig in die oë gekyk nie. Dan het jy nog nie regtig self vir hom ‘n naam gegee nie. So, júlle, vra hy vir sy dissipels, wie sê julle is Ek? Hoor jy Jesus se vraag vir jou en my vanoggend: wie sê jý is Ek? En wat sê jou antwoord oor jou?

**3. Moenie vertel “U is die Christus” nie**

Petrus, die effens voortvarende een, soos ons hom in die evangelies leer ken, gaan dadelik vir die groot naam, die magsnaam: “U is die Christus.” Met ander woorde: “U is die Messias, die Een wat deur God gesalf is om God se werk te doen.” Petrus gaan groot, en natuurlik is hierdie weergalose belydenis van hom, hierdie naam wat hy vir Jesus gee die waarheid. Al die magsname kan met reg vir Jesus gegee word. Hy is wonderbaar, Raadsman, sterke God, ewige Vader, Vredevors, soos wat Jesaja al daar in die Ou Testament sing...

Maar kyk net wat gebeur nou: Toe belet Hy hulle om dit vir iemand anders te vertel. Nou die woord wat hier met “belet” vertaal word kan ook beteken “opdrag gee” of “berispe” of “ernstig waarsku.” Die punt is: Jesus waarsku die dissipels daarteen om dadelik hierdie groot magsnaam vir hom te gebruik. Warom? Waarom doen hy dit? Kan dit dalk juis wees omdat die name wat ons vir Jesus gee baie sê oor onsself, en dat as ons te vinnig gaan vir hierdie magsnaam, ons nie by die hart van Jesus as die Christus uitkom nie?

Jesus se stilmaak van Petrus en van die dissipels is ook ‘n stilmaak van ons elkeen. Dit bring my tot selfondersoek. Wat noem ék vir Jesus, en wáárom noem ek Jesus wat ek hom noem? Waarom gee ek hom die magsname wat ek gee? Is dit dalk sodat hy sy mag moet gebruik om mý agendas uit te voer? Is dit dalk sodat ek die een is wat kan sê dat die reg en die mag aan my kant is en dat die ander verkeerd is? Ek hoef nie regtig my eie begeertes en motiverings te toets nie, want die Christus is mos aan my kant.

Maar luister net wat doen Jesus presies op hierdie punt nadat hy sy dissipels stil gemaak het. Hy het hulle begin leer dat die Seun van die mens baie moet ly, dat Hy deur die familiehoofde en die priesterhoofde en die skrifgeleerdes verwerp moet word en dat hy doodgemaak moet word, en drie dae later moet opstaan. Wa wa wa wag nou, is dit waarvoor ek opge-*sign* het toe ek Jesus die Christus genoem het? Ewe skielik hoor ek nou hier van verwerping, van verlies, van geestelike konflik. Ek hoor dat die ouens wat oënskynlik, op die buitekant weet van mag en invloed, die ouens wat in vandag se terme die meeste *likes* op Facebook en die meeste volgelinge op Twitter het, dat hulle nie hiervan gaan hou nie. En Petrus neem vir Jesus opsy en begin hom berispe, nee Jesus, wat praat jy nou?!!... Die name wat ons vir Jesus gee sê soms dalk meer van ons, as wat dit oor Hom praat. En Jesus se opsomming van Petrus op hierdie punt is verpletterend: dit gaan nie vir jou oor God nie, dit gaan vir jou oor jouself. Wat maak hierdie woorde van Jesus met jou en my vanogend? Waar ervaar jy ‘n weerstand, ‘n teensinnigheid in jou binneste; ‘n behoefte om vir Jesus opsy te neem en te keer. Is dit dalk ‘n aanduiding dat jy op daardie plek besig is met jou agendas, nie God s’n nie?

**4. Die name wat kom uit die pad saam met Jesus**

Kan ons dan glad nie vir Jesus ‘n naam gee nie? Kan ons nie sê wie Hy is nie? Nee, ons kán, en ons móét. Elke keer weer. Sy vraag aan jou en my kom elke keer weer en op al hoe dieper vlakke in ons lewe: wie sê jy is Ek? Maar ons antwoord aan hom kan net kom uit die pad saam met hom; uit die reis. Is dit nie opvallend nie dat hierdie gedeelte begin met Jesus en sy dissipels wat op reis is tussen die dorpies, en dan, langs die pad – op weg - vra hy hulle oor sy naam. En dan kom ons eerlikste antwoorde uit die ervarings wat ons van Jesus het op die pad saam met Hom. Hy is die een wat gesond maak. Hy is die een wat liefde bewys. Hy is die een wat bose geeste uitdryf.

En tog is die pad saam met Jesus ook ‘n pad wat nie huiwer om deur die teenstrydighede van die lewe te loop nie. Jesus Christus se pad loop ook daar waar verhoudings gebreek is, waar trou gebreek is, waar misverstande wonde laat, en waar swaarkry mens afdruk ondertoe. Uiteindelik loop die pad van die Christus tot in die dood. En die vraag aan jou en aan my is of ons bereid is om hierdie pad saam met Hom in ons lewe te loop, en om hom ook so te be-noem. Is ek bereid om te ervaar hoe dat my self-versekerdheid, my outomatiese aanvaar daarvan dat ek reg is en almal anders verkeerd, is ek bereid dat dit uitgedaag word? Is ek bereid daartoe dat my eie hoogmoed sterf. Daar saam met Jesus in die graf? Is ek bereid om met huiwering en verwondering ‘n nuwe naam vir Jesus op my lippe te neem – die naam wat God self aan Hom gee aan die anderkant van die dood.

Ja, Hy is die Christus, Hy is die Seun van God. En tog hoor ons dat ons op ‘n manier soms eers moet wag met die magsnaam. Is dit dalk juis sodat die Heilige Gees, die fluistering in die windstilte, ons kan bring om sy naam in al die ervarings van ons lewe te noem? Op die pad saam met Jesus, waar sy pad ons pad wórd.

AMENyHy